18.01.2011 18:37  Olev Kenk, Riina Koit   Järvamaal libises täna hommikul teelt välja kaks liinibussi, õnneks inimesed ja sõiduvahendid eriti kannatada ei saanud. Bussid hilinesid täna kõikjal Järvamaal, sest kohalikud teed on väga libedad," vahendas "Aktuaalne kaamera".    Libedatel külavaheteedel seiklevate bussijuhtide sõnul on peeglit meenutaval teel sõitmine suur kunsttükk ka väga kogenud juhi jaoks. Buss vajub teelt ära isegi siis, kui sõita vaid 30-kilomeetrise tunnikiirusega.    "Hommikul sõitsin Tapal, siis sõitsin Aravetest läbi, siis sõitsin Tindi peatusest läbi. Aga nüüd teine buss, kes Tapalt hakkab tulema, ütles, et ära sinna enam roni, need külavaheteed on täitsa vesijää," rääkis bussijuht Heini Anton.    Tema  ametivend Enn Schilf kirjeldas, et jäi esimese ringiga pool tundi hiljaks, kuna sõitis pikkamööda. "Tuleb sõita vastavalt sellele, kuidas teeolud on," nentis ta.    Järvamaa Ühistranspordikeskuse juhataja Harry Lepamets ütles, et liiklemine kohalikel teedel muutus keeruliseks juba eile hommikul. Kuid näiteks Vodja teel ei leidunud veel täna pärastlõunalgi terakestki liiva.     Järvamaa riigimaanteedel libedusetõrjet tegevast aktsiaseltsist Järva Teed öeldi, et nemad täidavad maanteeameti  tellimust ja tee seisundi kohta kommentaare ei jaga.    Lepamets ütles, et ühistranspordikeskus esitab igal sügisel bussiliiklusega hõivatud teede andmed ning loodab, et selle järgi tehakse ka talihooldust. "Paraku need ajalised piirangud, mille jooksul peaks välja tulema, ei rahulda. Ja tihti hommikuti oleme fakti ees, et buss ei läbi seda lõiku," lausus ta.    Lepametsa sõnul on kohalike teede libedusetõrje olnud probleemiks varemgi, seega peaks maanteeamet lühendama eriolukordade  puhul töö tegemiseks ettenähtud aega.         Ka Harjumaal on kõrvalmaanteed kohati kaetud täieliku kiilasjääga ja meenutavad pigem liuvälja, kui maanteed. Sõiduautosid päästavad naelkummid, aga kui vaja autost välja tulla, siis kahe jala peal naljalt püsti ei püsi. Harju ühistranspordikeskuse tegevjuht Ago Kokser ütles, et olukord pole küll nii hull kui tuisu ajal, kuid nii mõnigi liinibuss on lihtsalt  käigust ära jäänud, et mitte riskida reisijate eluga ning kuluka remondiga.    "Maanteeamet järk-järgult jõuab ka väiksemate teedeni, aga täna on olnud päris palju busside ärajäämisi. Näitena võin tuua, et nii mõnelgi puhul on tee nii libe, et buss vajub küljega vastu valli, uksed on kinni, keegi välja ei saa. Jumal tänatud, et praegu need vallid veel on - hoiab kinni, et buss ei lähe kraavi, ei lähe ümber," märkis Kokser.    Ta loodab siiski, et paari päevaga olukord laheneb. Maanteeameti  hallata on 16 500 kilomeetrit teid. Põhimaanteed, kus lumetõrje tehtud sai, on erinevalt kõrvalteedest heas sõidukorras. Teisejärgulistele teedele tuleb libedatõrjega jõuda kahe ööpäeva jooksul. Kokku on eri tasemega kõrvalteid maanteeameti halduses 12 000 kilomeetrit.    "Kindlasti kõrvalmaanteed ei täida tänapäeva inimese eeldatavaid ootusi tee seisukorra suhtes. Me tajume, et meie liiklejad tahaksid talvel ka suviseid olusid, kuid kahjuks rahaliste vahendite tõttu see ei ole võimalik ja kindlasti  ei ole see ka mõistlik. Ikkagi me peame arvestama, et me elame põhjamaal ja esineb libedaid teid ka talvel," ütles maanteeameti peadirektori asetäitja Andri Tõnstein.    Libeduse tõrjet tehakse tema sõnul siiski neil teelõikudel, mis on märgitud ohtlikena ja kus sõidavad liinibussid.    Maanteeameti talihoolde aastaeelarve on veidi üle 12 miljoni euro.